Virallinen lehti nro C 187 , 16/06/1998 s. 0036



KIRJALLINEN KYSYMYS E-3643/97 komissiolle esittäjä(t): Clive Needle (PSE) (13. marraskuuta 1997) Aihe: Tuberkuloositapausten lisääntyminen Maailman terveysjärjestö on juuri julkaissut huolestuttavan ja ennennäkemättömän selonteon tuberkuloositapausten lisääntymisestä. Tässä tutkimuksessa mainitaan nimenomaisesti joukko kehitysmaita sekä Latvia, Viro ja Venäjän federaatio ¨pesäkkeinä¨, joissa tuberkuloosi on antibiooteille vastustuskykyinen, ja hoitoa kuvataan ¨sekasortoiseksi¨. Tällä on selvästi vaikutuksia useisiin EU:n politiikan näkökohtiin ja käytäntöihin, jotka liittyvät unionin kykyyn myötävaikuttaa ihmisten terveyden suojeluun kuten Euroopan unionista tehdyn sopimuksen 129 artiklassa on määrätty. Laatiiko komissio näin ollen kiireisesti suunnitelman tuberkuloosiongelman hoitamiseksi ottaen erityisesti huomioon PHARE-ohjelman piiriin kuuluvien maiden terveysohjelmien avustamisen? Komission jäsenen Pádraig Flynnin komission puolesta antama yhteinen vastaus kirjallisiin kysymyksiin E-3642/97, E-3643/97 ja E-3644/97 (20. tammikuuta 1998) Arvoisa parlamentin jäsen viittaa Maailman terveysjärjestön äskettäiseen lehdistötiedotteeseen. Kyseisessä tiedotteessa kerrotaan sellaisten alueiden syntymisestä, joilla on nykyään käytännössä mahdotonta suojata väestöä lääkkeille vastustuskykyisiltä kannoilta. Tiedote perustuu tutkimukseen ¨Anti-Tuberculosis Drug Resistance in the World¨, jossa selvitetään moniresistenttien tuberkuloosibasillitapausten lukumäärää useissa maissa kaikissa maanosissa. Euroopassa vaikutus tuntuu lähinnä Itä-Euroopan maiden (Venäjä, Latvia, Viro) kautta. Komissio on rahoittanut tällä alalla jo vuodesta 1996 Euroopan tuberkuloosiseurantaverkoston (EuroTB) perustamista. Tämä verkosto ei rajoitu pelkästään jäsenvaltioihin. Tietoja kerätään Euroopan alueella 49:stä Maailman terveysjärjestöön kuuluvasta maasta, mukaan lukien EU:n 15 jäsenvaltiosta. Tämä verkosto toimii tiiviissä yhteistyössä Maailman terveysjärjestön sekä tuberkuloosin ja keuhkosairauksien torjuntaan tähtäävän kansainvälisen yhdistyksen kanssa. Jotta vastuskyky useaa lääkettä kohtaan voitaisiin ottaa huomioon paremmin, EuroTB-verkostossa on vuodesta 1997 lähtien kerätty ja analysoitu myös tietoja, jotka liittyvät tuberkuloosin ehkäisyhoitoihin liittyvään vastustuskykyyn. Yhteisön jäsenehdokasmaiden osalta komissio on tehnyt alustavan arvioinnin terveystilasta ja terveydenhoitojärjestelmästä osana yhteisön jäsenyyden valmisteluja. Ensimmäisessä raportissa korostettiin komission huolta tartuntatautitapausten lisääntymisestä useissa hakijamaissa ja niitä ongelmia, joita tämä tilanne voi aiheuttaa ei pelkästään näissä maissa vaan myös yhteisössä. Komissio aikoo sisällyttää toimenpiteitä, joita voidaan toteuttaa tartuntatautitilanteen parantamiseksi hakijamaissa, liittymisen yhteydessä toteutettaviin, parhaillaan valmistelemiinsa yhteistyöjärjestelyihin. Vaikka komissio ei rahoita erityistä tuberkuloosin torjuntaohjelmaa kehitysmaissa, se auttaa lukuisten tukemiensa terveysohjelmien kautta merkittävästi tämän tärkeän, useisiin kehitysmaihin vaikuttavan kansanterveysongelman torjunnassa. Komissio on toiminnassaan tukenut erityyppisiä projekteja, erityisesti seuraavilla aloilla: perusterveydenhoidon kehittämisprojektit ja terveydenhoitopiirien tukemiseen tähtäävät projektit, peruslääkkeiden saatavuuden parantamiseen tähtäävät ohjelmat (tuberkuloosin ehkäisyhoito on olennainen osa näitä ohjelmia) sekä immuunikatoviruksen ja hankinnaisen immuunivajavuuden (hiv/aids) alalla toteutettavat ehkäisytoimet. Hiv/aids on itse asiassa erityisesti Saharan eteläpuolisessa Afrikassa yksi tuberkuloositapausten lisääntymisen syistä. Hiv/aids-epidemian laajenemisen supistaminen auttaa pienentämään tähän epidemiaan liittyvien tuberkuloositapausten määrää. Afrikan, Karibian ja Tyynen valtameren maille tällaisia erilaisia projekteja varten seitsemännestä Euroopan kehitysrahastosta maksettavat määrät ovat lähes 270 miljoonaa ecua. Tällä alalla myönnetään huomattavia määriä myös Välimeren, Aasian ja Latinalaisen Amerikan maille.